ডিজিটাল নিরাপত্তা আইন বাতিলের সম্ভাবনা নেই | জাতীয়
ডিজিটাল নিরাপত্তা আইন বাতিলের সম্ভাবনা নেই
প্রকাশিত: ২১:৪০, ১০ জানুয়ারি, ২০১৯
আলোচিত ডিজিটাল নিরাপত্তা আইন বাতিল হওয়ার কোন সম্ভাবনা নেই বলে জানিয়েছেন আইন, বিচার সংসদবিষয়ক মন্ত্রী আনিসুল হক। তিনি বলেন, আমরা দেখব এ আইনের কোনো অপব্যবহার বা অ্যাবিউজ না হয়, কোনো মিসইউজ না হয়।
বৃহস্পতিবার সকালে জাতির পিতা বঙ্গবন্ধু শেখ মুজিবুর রহমানের সমাধিতে শ্রদ্ধা নিবেদন শেষে তিনি এসব কথা বলেন।
এর আগে বেলা সাড়ে ১০টায় টুঙ্গিপাড়ায় পৌঁছে বঙ্গবন্ধুর সমাধি সৌধের বেদীতে পুস্পার্ঘ্য অর্পণ করে শ্রদ্ধা নিবেদন করেন আইন, বিচার সংসদ বিষয়ক মন্ত্রী আনিসুল হক, অর্থ মন্ত্রী আহম মুস্তফা কামাল ও প্রধানমন্ত্রী শেখ হাসিনার বেসরকারি খাত উন্নয়ন বিষয়ক উপদেষ্টা সালমান এফ রহমান এমপি।
পরে তারা বঙ্গবন্ধু ও তার পরিবারের নিহত সদস্যদের রুহের মাগফেরাত কামনা করে ফাতেহা পাঠ ও বিশেষ মোনাজাতে অংশ নেন। এ সময় স্থানীয় দলীয় নেতা-কর্মীরা উপস্থিত ছিলেন।
এ সময় অর্থমন্ত্রী আ হ ম মুস্তফা কামাল বলেন, বিশ্বব্যাংক আমাদের কখনো সাড়ে ৬ ভাগের বেশি প্রবৃদ্ধি হবে বলতো না। এবার বিশ্বব্যাংক বলেছে, আমাদের ৭ ভাগের উপরে প্রবৃদ্ধি হবে। আমার ধারণা, চলতি অর্থ বছরে আমাদের প্রবৃদ্ধি ৮.২৫ থেকে ৮.৩০ শতাংশ জিডিপি অর্জন করা সম্ভব হবে। যা আমাদের জন্য শ্রেষ্ঠ অর্জন বলে আমি মনে করি।
প্রধানমন্ত্রী শেখ হাসিনার বেসরকারি খাত উন্নয়ন বিষয়ক উপদেষ্টা সালমান এফ রহমান বলেন, আমার নতুন একটা যাত্রা শুরু হয়েছে। তার জন্য আমি প্রথমই এখানে এসে বঙ্গবন্ধুকে শ্রদ্ধা জানালাম। আমি মনে করি, জননেত্রী শেখ হাসিনা যেভাবে দেশটাকে এগিয়ে নিয়ে এসেছেন, ভবিষ্যতে আমরা যারা নতুন সরকারে এসেছি তারা দেশটাকে সামনের দিকে এগিয়ে নিতে সক্ষম হবো।
ডেইলি বাংলাদেশ/জেএইচ/জেডআর
চতুর্থ শিল্প বিপ্লবের প্রত্যাশা পূরণে শিক্ষায় সংস্কার প্রয়োজন